b'\n_START_ARTICLE_\nV\xc3\xa4in\xc3\xb6 Miettinen\n_START_PARAGRAPH_\nV\xc3\xa4in\xc3\xb6 Miettinen (10. syyskuuta 1888 Kuopio \xe2\x80\x93 19. joulukuuta 1953 Helsinki) oli suomalainen j\xc3\xa4\xc3\xa4k\xc3\xa4rikommodori. H\xc3\xa4nen vanhempansa olivat maanviljelij\xc3\xa4 Janne Miettinen ja Selma H\xc3\xa4llherg. H\xc3\xa4net vihittiin avioliittoon vuonna 1921 Aino Josefiina Villasen kanssa.\n_START_SECTION_\nOpinnot\n_START_PARAGRAPH_\nH\xc3\xa4n k\xc3\xa4vi viisi luokkaa Iisalmen yhteiskoulua ja yhden luokan Kuopion teollisuuskoulua sek\xc3\xa4 kuusi kuukautta Viipurin merikoulua. H\xc3\xa4n suoritti yksityisesti seitsem\xc3\xa4nnen luokan Helsingin suomalaisessa lyseossa vuonna 1928. H\xc3\xa4n suoritti vuoden kest\xc3\xa4v\xc3\xa4 t\xc3\xa4ydennyskurssin Ranskan laivastossa vuonna 1921 ja meriupseerien t\xc3\xa4ydennyskurssin vuonna 1922 sek\xc3\xa4 Merikadettikoulun tutkinnon merenkulkuopissa vuonna 1923. Tykist\xc3\xb6n t\xc3\xa4ydennyskurssin h\xc3\xa4n suoritti vuonna 1924 ja Sotakorkeakoulun nuorisotateknillisen linjan valmistavan kurssin vuonna 1926.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nT\xc3\xa4m\xc3\xa4 Kuopiossa syntynyt laivan per\xc3\xa4mies liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. konekiv\xc3\xa4\xc3\xa4rikomppaniaan 27. syyskuuta 1915 H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella, mist\xc3\xa4 h\xc3\xa4net komennettiin pataljoonan t\xc3\xa4ydennysjoukkoon 1. lokakuuta 1916 ja laskettiin siviilit\xc3\xb6ihin. Altonan ty\xc3\xb6osastoon h\xc3\xa4n joutui 23. tammikuuta 1917, josta h\xc3\xa4net laskettiin uudelleen siviilit\xc3\xb6ihin elokuussa 1917.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nMiettinen palasi takaisin Suomeen sis\xc3\xa4llissodan j\xc3\xa4lkeen 20. marraskuuta 1918 ja astui Suomen armeijan palvelukseen varav\xc3\xa4\xc3\xa4peliksi ylennettyn\xc3\xa4 5. joulukuuta 1918 ja h\xc3\xa4net sijoitettiin Suomen valkoisen kaartin 1. pataljoonan konekiv\xc3\xa4\xc3\xa4rikomppaniaan, miss\xc3\xa4 h\xc3\xa4n toimi aluksi komppanianv\xc3\xa4\xc3\xa4pelin\xc3\xa4 ja 22. lokakuuta 1919 alkaen nuorempana upseerina. Laivaston palvelukseen Miettinen astui 1. maaliskuuta 1921 ja h\xc3\xa4net sijoitettiin 1. upseeriksi torpedovene S 4:\xc3\xa4\xc3\xa4n, josta h\xc3\xa4net siirrettiin my\xc3\xb6hemmin tykkivene Klas Hornille ja edelleen tykkivene Karjalalle. Vuonna 1923 h\xc3\xa4net nimitettiin tykkivene H\xc3\xa4meenmaan p\xc3\xa4\xc3\xa4llik\xc3\xb6ksi, miss\xc3\xa4 palveli vuoteen 1925 saakka, jolloin h\xc3\xa4net nimitettiin tykkivene Turunmaan p\xc3\xa4\xc3\xa4llik\xc3\xb6ksi ja palveli tykkiveneell\xc3\xa4 vuoteen 1926 saakka, jolloin h\xc3\xa4net siirrettiin Laivaston koulutuskunnan p\xc3\xa4\xc3\xa4llik\xc3\xb6ksi. Rannikkolaivaston apulaisp\xc3\xa4\xc3\xa4llik\xc3\xb6ksi h\xc3\xa4net nimitettiin 18. maaliskuuta 1929, josta h\xc3\xa4n sai nimityksen Merivartiolaitoksen p\xc3\xa4\xc3\xa4llik\xc3\xb6ksi 27. kes\xc3\xa4kuuta 1931.\n_START_SECTION_\nTalvi- ja jatkosota\n_START_PARAGRAPH_\nMiettinen osallistui talvisotaan laivaston Ahvenanmaan lohkon p\xc3\xa4\xc3\xa4llikk\xc3\xb6n\xc3\xa4, josta h\xc3\xa4net siirrettiin Pohjanlahden Meripuolustuksen p\xc3\xa4\xc3\xa4llik\xc3\xb6ksi. V\xc3\xa4lirauhan aikana h\xc3\xa4n toimi samassa teht\xc3\xa4v\xc3\xa4ss\xc3\xa4, josta h\xc3\xa4net komennettiin Ahvenanmaan aseistariisumisaikana erikoisteht\xc3\xa4viin Ahvenanmaalle toimien samalla Meripoliisikomentajana Merivoimien esikunnassa. Jatkosodan aikana h\xc3\xa4n toimi edelleen edell\xc3\xa4 mainitussa teht\xc3\xa4v\xc3\xa4ss\xc3\xa4, kunnes sotien j\xc3\xa4lkeen h\xc3\xa4net siirrettiin Merivartiorykmentin komentajaksi ja toimi teht\xc3\xa4v\xc3\xa4ss\xc3\xa4 vuoteen 1947 saakka, jolloin h\xc3\xa4net siirrettiin Merivartioasiainoston p\xc3\xa4\xc3\xa4llik\xc3\xb6ksi Rajavartio-osastojen esikuntaan ja palveli esikunnassa vuoteen 1951 saakka. H\xc3\xa4n erosi vakinaisesta palveluksesta vuonna 1951.'